ms en en en en id en en fr ms ca id en en en id en en fr ms ca ms ms en id ms id id id id id id id id id id id id id id id id id id ms id id id id id id ms ms id id id id id id id id id id id id id id ar id ms ms id id id id ms id id id id en ms ms ms id ms su ms id id id ms ms id id ms ms ms id es ms id id en ms ms id id id id id id id id id id id id id ms id id id id id id id id id id id id ms ms id id id ms id ms de en en de en en nl en en en ms ms en id en id en ms fr en id id en hbs_lat en ms en hbs_lat en id en id en id en id en id id id ms en es en id en en en en fa en en en en en en es en en ms en fr en en en en en id en en
Tetamu Dataran Syam: Antara Targhib dan Tarhib – Saifulislam.Com
Thursday , September 1 2022
“Hmm… sunyi betul. Semua orang tidur balik!” pelajar yang baru sampai kehairanan.
Abang-abangnya (mungkin kakak-kakak pun sama), tidur selepas solat Subuh.
Sesuatu yang pantang benar dibuat di tanah air.
Sempit rezeki, hidup tidak berkat, teringat balik emak menghempas-hempas daun tingkap kalau anak-anak tidur menongkat matahari. Muka apa namanya,  nak jadi ‘bapak orang’, ‘mak orang’, kalau ayam di reban ke tanah lebih awal dari kamu!
Pelajar yang baru tiba, menggelengkan kepala. Berazam tidak mahu mencontohi amalan-amalan tidak senonoh senior mereka di bumi Anbiya’ ini. Bumi yang sepatutnya menjadi tempat mereka berjuang menuntut ilmu, mempersiapkan diri, pulang ke tanah air nanti, sebagai Ulama’ Pewaris Nabi!
Manakala sang senior pula, di dalam selimut berbisik-bisik sambil ketawa kecil.
“Tengoklah, berapa lama ‘smurf’ itu bertahan. Awal-awal ini semangatlah mengaji al-Quran selepas Subuh. Nanti, bila doktor-doktor jami’ah (pensyarah universiti) pun rupa-rupanya tidur sama, baru depa tahu. Silap-silap, kita pula yang kena gerak dia bangun pergi kelas!” kata senior kepada senior yang seorang lagi.
Mereka ketawa berdekah-dekah di dalam selimut tebal Made in Korea yang dibeli di Madinah, semasa umrah baru-baru ini.
Demikianlah perihalnya, perjuangan pelajar baru untuk menahan diri daripada terpengaruh dengan budaya-budaya negatif para senior mereka di Bumi Anbiya’.  Apabila masuk musim panas, solat subuh jam 3:15 pagi, akhirnya patah semangat pelajar untuk tidak tidur selepas solat. Seluruh alam sepi. Tiada roti. Tiada falafil, tiada apa di luar sana.
Jika Yahudi Zionist mahu menyerang negara Arab di kelilingnya, ahh… Yahudi pun tidur.
Tetapi sekurang-kurangnya, saya dan rakan-rakan tetap bersyukur kerana semasa kami pertama kali menjejakkan kaki ke Jordan pada September 1993, para senior kami yang juga tidur selepas Subuh, mereka memperkenalkan kepada kami  budaya-budaya yang penting sebagai penuntut ilmu.
Melangkah sahaja ke rumah mereka, kami terkasima dengan deretan kitab yang memenuhi dinding. Kitab itu bukan sekadar hiasan. Ada yang terpampang di atas meja, ada yang berlubang sana sini kerana juzu’-juzu’ tengahnya ada di hujung tilam. Tanda ia dibaca.
Tanyalah mana-mana kitab, para senior akan sudi dan bersungguh memperkenalkannya. Mereka mengajar kami untuk  menyemai cinta kepada buku, dan ilmu.
Sayang buku, suka buku, mabuk buku, beli buku, sembang buku, baca buku, bincang buku, kedai buku, tauke buku, buku, buku, buku dan buku, sebelum yang lain-lainnya.
“Tsaqafah al-Da’iyah, karya Sheikh Yusuf al-Qaradhawi, antara kitab yang antum mesti baca awal-awal ini” pesan Ustaz Mohd Asri Zainul Abidin, antara senior kami.
“Jom, kita ke Dandees” ajakan Ustaz Erfino, senior yang seorang lagi.
Kedai buku paling utama di masa itu, sebelum ke kedai-kedai buku yang lain sekitar Amman, hatta ke al-Zarqa’.
Apabila wang elaun pengajian kami masuk ke akaun, adakalanya ada di antara kami yang menyewa lori pick up kerana buku yang dibeli di kedai-kedai buku perlu dibawa pulang dengan kenderaan berkenaan. Banyaknya buku dibeli!
Saya yang kaki bangku ini dalam pada mengaji, sempat menghasilkan berpuluh-puluh nasyid yang dirakam dalam tiga album, untuk menghiburkan ustaz-ustazah yang tidak kenal Ekamatra, Butterfingers dan Siti Norhaliza itu.
Masih manusia biasa. Bergelak ketawa, bergurau senda. Namun mengaji, tidak bolehlah dikompromi. Apa-apa aktiviti yang membatalkan tujuan asal datang ke bumi Anbiya’, mesti dihindari.
Dan mereka (yang diredhai Allah itu ialah orang-orang) yang tidak menghadiri tempat-tempat melakukan perkara-perkara yang dilarang, dan apabila mereka bertembung dengan sesuatu yang sia-sia, mereka melaluinya dengan cara membersihkan diri daripadanya. [Al-Furqan 25: 72]
Selain membaca buku, hadir ke kelas-kelas pengajian berbentuk talaqqi, diusahakan sedaya yang ada.
Semasa mengaji, yang kami tahu hanya mengaji.
Ada Tok Guru pakar Mazhab Syafie.
Ada Tok Guru pakar Syarah Ibn ‘Aqil dalam Nahu bahasa Arab.
Ada Tok Guru pakar Tafsir dan Hadith.
Ada juga Tok Guru pakar Asha’irah.
Pergi belaka. Tidak selalu, masih sekali sekala.
Kami tidak peka dengan aliran Tok Guru. Mungkin itu kelemahan kami. Tetapi Tok Guru yang setiap kali kami mengaji beliau akan menyembelih alim ulama lain, menimbulkan pandangan tidak sejahtera terhadap para Sahabat Nabi sallallahu alayhi wa sallam, kami tidak tunggu lama. Kami bangun, dan kami tinggalkan dia. Walaupun ilmunya masih banyak yang ingin didamba.
Akhlaq, hanya satu, tiada dua.
Kalau talaqqi meliarkan murid, itu bukan talaqqi.
Tiada masalah untuk mengundurkan diri.
Mencari yang lebih baik dan sejahtera.
Berguru untuk memuliakan ilmu dan kebenaran. Bukan mengagung-agungkan guru.
Seperti pesan al-Imam al-Sha’bi (meninggal dunia 105H) tentang petuanya dalam mengaji:
بنفي الاعتماد و السير في البلاد و صبر كصبر الحمار و بكور كبكور الغراب
“(Aku menuntut ilmu) dengan menjauhkan diri dari kebergantungan, dengan bermusafir dari satu tempat ke satu tempat, dengan bersabar seperti sabarnya keldai (menanggung bebanan angkut yang berat) dan dengan bangun awal pagi seawal sang gagak (memulakan hari)”
Apabila ada tamrin, kena buat kertas kerja.
Walaupun tajuknya jemaah dan siasah, asasnya mesti sama. Ilmu, tiada selainnya.
Jika sudah lama tiada tamrin untuk menulis kertas kerja dan membentangkannya, senior ‘mencucuk-cucuk’ junior agar dianjurkan program, yang boleh menyediakan peluang menulis, membentang dan mewacanakan kertas kerja.
Semuanya dibuat secara biasa. Tiada apa yang istimewanya.
Semasa semua ini berlaku, saya tidak rasa ia sesuatu yang pelik. Tidak pula rasa senior cuba menjadikan kami nerd, geek, atau 20 tahun kemudiannya disebut poyo. Ia adalah apa yang sepatutnya. Ia adalah segala-galanya, pada sebab mengapa kami berada jauh di perantauan, di bumi Anbiya’.
Firman Allah yang pertama bukan “berimanlah”. Bukan “sujudlah”. Bukan “solatlah”.
Firman Allah yang pertama ialah “IQRA!”
Bacalah! Dengan nama Tuhanmu yang menciptakan (sekalian makhluk), Ia menciptakan manusia dari segumpal darah. Bacalah, dan Tuhanmu yang Maha Pemurah, yang Mengajar manusia melalui pena dan tulisan, Ia mengajar manusia apa yang tidak diketahuinya. [Surah Al-‘Alaq 96: 1-5]
Apakah ada sebab lain untuk kami datang ke bumi Anbiya’ selain mencari ilmu dan mempersiapkan diri dengan keperluanya?
Sejadah-sejadah yang adakalanya dibentang di masjid-masjid di tanah air, untuk membantu biaya pelajar yang keputusan bekalan wang di bumi Anbiya’, nyata sekali jemaah masjid dan surau menderma, kerana bayangan minda mereka di bumi Anbiya’ itu pelajar-pelajar ini siang malamnya dengan mengaji, dengan buku, dengan munaqasyah dan wacana.
Sehinggalah sampai ke satu ketika, buku bukan lagi agenda pelajar di bumi Anbiya’. Senior mula memberitahu junior bahawa markah peperiksaan tidak punya apa-apa makna. Semester satu mumtaz, semester akhir nanti, Insha-Allah maqbul, macam ‘kami’ dan kebanyakan kita.
Ilmu bukan lagi perkara yang menyibukkan mereka.
Pelajar disibukkan oleh benda-benda lain.
Fitnah hidup bebas, fitnah hidup jauh dari ibu bapa, fitnah rusa masuk kampung!
Entah mengapa, pelajar Malaysia yang Melayu-Melayu itu, apabila berkumpul beramai-ramai, tenang berubah jadi goncang, sihat berubah menjadi tenat, budaya ilmu berubah jadi budaya anti ilmu, pelajar disibukkan dengan semua yang membinasakan ilmu dan keilmuan mereka.
BETULKAH MAHU KE BUMI ANBIYA’?
Di musim pasca keluar keputusan peperiksaan SPM, STPM, STAM dan lain-lain, pelajar-pelajar yang hendak menyambung pelajaran ke bumi Anbiya, ke Mesir, ke Jordan, ke Yaman itu, mereka semua perlu digertak. Ditakut-takutkan. Diancam dengan tanggungjawab yang mereka akan pikul di bahu, sebagai anak muda terpilih yang dihantar menadah ilmu di bumi yang menadah wahyu, bekas tapak-tapak kaki Anbiya’ yang beribu.
Biar ramai yang lemah semangat.
Biar ramai yang berfikir semula.
Agar yang akhirnya nekad untuk tidak gentar dengan gertakan, membulatkan azam untuk terus berkelana, adalah anak muda yang tidak akan menghampakan kita. Yang akan pulang berbakti membantu kita dan anak cucu kita. Kembali sebagai pejuang agama. Yang beriltizam dengan keilmuannya. Bukan merepek dalam ceramah, penuh dengan Qīla ‘ala wazn Gila!
300 pelajar di bumi Anbiya’ yang bersungguh-sungguh menuntut ilmu, lebih utama daripada 3000 yang bergelak ketawa, yang sibuk dengan koleksi kasut dan jaket berjenama hasil ‘menyelam’ mereka di lautan barangan bundle, yang berangan-angan mengaji di negeri orang Putih tatkala pipi disapa salji di celah pohon rhu, malah yang membuat khurafat di kuburan, memuja masyaikh lebih daripada meneladani dan mengaji seperti masyaikh mereka, lebih-lebih lagi yang keluar kelas Hadith, berdua-duaan dengan kekasih sebelum masuk ke kelas Usul al-Fiqh.
Ahh… kita ditipu oleh bilangan mereka.
Sangka kita ramainya mereka, bererti makin terbela agama.
Rupa-rupanya ramainya mereka, adalah bencana kepada keberagamaan kita.
Justeru lepasan SPM, STPM, STAM dan lain-lain, andai benar kamu mahu melangkah ke bumi Anbiya’, bolehkah kalian berjanji kepada kami?
Bahawa Mu’addal Tarakumi (CGPA) kalian, mesti diusahakan setinggi yang boleh?
Bahawa kamu ke sana dengan semangat IQRA’?
Menyambung tugas para Anbiya’?
Meneruskan legasi para Ulama’?
Bukan Firaun dan konco-konconya, yang turut mencemar bumi yang sama!
Jika kalian ada idea lain, ada agenda lain, beritahulah kami, agar kami masyarakat di tanah air membatalkan harapan, dan meneruskan perjalanan.
Kami tiada upaya menunggu kamu.
Foto ihsan al-Fadhil Ustaz Fazdi Harun
Tetamu di Dataran Syam ini,
Harus gagah seperti Abu Ubaidah,
Tanah yang gersang disuburkan
Dengan darah jihad dan jiwa pahlawan
Di celah pohon yang zaitun yang rendang,
Bersemadi syuhada’ pahlawan Islam,
Menanti dan terus menanti,
Hadirnya barisan waris perjuangan.
Medan ini medan yang susah dan payah,
Sesusah medan Mu’tah di puncak sana,
Dan penghuninya juga harus gagah,
Segagah Kota Karak perakam sejarah,
Di sini lah kau akan membina jiwamu,
Jiwa pembela maruah agama,
Islam pasti akan kau merdekakan.
Ku sambut dengan seribu pengharapan,
Agar kau menjadi insan berilmu,
Dan pembela nasib agamamu.
Hatimu perlu cekal dan tabah,
Sesabar tiga sahabat Rasulullah,
Jiwamu perlu subur dengan iman,
Sesubur Dataran Syam bertuah.
Kita diajar cintakan kematian,
Bagai musuh kita cinta kehidupan,
Maka di Bumi Isra’ ini tempatnya,
Kau mengenal jihad dan perjuangan.
Tetamu DataranSyam, engkaulah harapan,
Untuk ummah melihat masa depan,
Sebagai ulama’ sebagai pejuang,
Islam pasti akan kau merdekakan,
Selamat datang Tetamu Dataran Syam!
Lagu / Lirik / Nyanyian : Hasrizal Abdul Jamil
Previous Wal-‘Asr: Memerah Sebuah Usia
Next Berdusta Untuk Nabi: Neo Qussas Zaman Ini
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Pisangpatah di kaki rijal
16/04/2014 at 1:15 AM
🙂 …fenoma “rusa masuk kampung” mudah2han akan disembelih di kampung ini….
Pisangpatah di kaki rijal
16/04/2014 at 2:47 AM
Sy tambah lg ustaz bahawa ini adalah “tahridh” semoga ada yang ingin bercita2 syahid…sebelum tu kena belajar ilmu kelelakian barulah yang tergambar pada pribadi yang nak ke sana adalah singa….saya harap kalau yang dtg ini rusa mudah2han diterkam singa di sana..kalau dapat berkawan alhamdulillah…
16/04/2014 at 1:29 AM
teguran dan nasihat yang baik ustaz..jazakumullah khairan
16/04/2014 at 11:04 AM
Masa mula-mula sampai Mesir dulu, pelajar sering diperingatkan tentang pentingnya ilmu itu, cuma ada juga budaya pelajar agama ni yang kurang sihat, penyakit suka melabel orang lain.
Saya dapat rasakan betapa pentingnya akhlak itu, barulah manusia disekeliling kita mampu thiqah apa pendekatan yang kita bawa.
Saya pesan awal-awal dah kat anak murid, siapa-siapa ada niat datang Mesir, tapi masih lagi amal sikap ‘malas’ menuntut ilmu, baik tak payah datang..
Kualiti manusia sebelum kuantiti.
17/04/2014 at 5:06 AM
alhamdulillah,satu teguran yang sangat bernas..tidak dinafikan nafsu memang susah untuk dikawal sekali pun dalam kelompok yang betul..agamawan lagila kuat ujiannya..insyaallah allah permudahkan semua urusan
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved